Et postkasseanlæg, hvor man både kan bestille afhentning og levering af pakker og breve kommer måske snart til Aalborg. Men har vi ikke allerede noget lignende, kunne man fristes til at tænke? - I dag ved man ikke, hvad der er i en postkasse, før man kører ud og tømmer den. Men med de nye, intelligente postkasser er forsendelserne bestilt og registreret online, hvilket optimerer distributionen, og forbrugerne har track and trace på deres breve, forklarer CEO fra Homerunner, Per Imer i en pressemeddelelse. Allerede inden årsskiftet forventes det første intelligente postkasseanlæg at stå klar i Aalborg. Markedet sættes fri Med regeringens nye postaftale får PostNord ikke længere betaling fra staten, men i stedet skal det frie marked selv løse opgaven. Aftalen træder i kraft per 1. januar 2024. Det betyder, at der nu er frit spil for alle parter i branchen. Og nu har Homerunner så en teknologi klar, som gør det muligt for transportører at opstille de intelligente postkasser fra 2024. - Med den nye postaftale har politikerne åbnet op for, at transportørerne kan investere i ny teknologi. Den digitaliseringsproces, der allerede er i gang, bliver speedet gevaldigt op nu. De store vindere i postaftalen er klart forbrugerne, fordi det fremover bliver meget nemmere både at modtage og sende pakker og breve, forklarer Per Imer. Homerunner leverer software, som kan binde webshops, forbrugere og transportører af pakker og breve sammen. Og de har allerede skudt det første pilotprojekt med de intelligente postkasser i gang i et samarbejde med DAO. Men herudover vil it-virksomheden også gøre postkasserne tilgængelige for andre transportører på markedet i fremtiden. Gevinst for samfundet Til at starte med bliver postkasserne opsat som offentligt tilgængelige boksanlæg, men på et tidspunkt vil det også blive muligt at få opsat en ved sit private hjem. Og allerede nu kan Homerunner se en positiv fremgang. For ifølge data fra Homerunners it-platform er den cirkulære økonomi allerede i kraftig vækst. En platform, som allerede bruges til at sende breve og pakker rundt af 300.000 privatforbrugere og 8.000 virksomheder. - Vores data viser, at recirkulering af varer er steget med 200 procent siden februar 2022. Vi forudser, at antallet af forsendelser med brugte varer stiger otte gange større inden for de næste fem-seks år, forklarer Per Imer. Men der er også andre fordele ved den mere digitaliserede løsning. - Danmark er allerede det mest digitaliserede land i verden. Nu kan vi blive det land, der recirkulerer mest og handler mest med hinanden. På den måde bliver transporten også mere bæredygtig, fordi transportørerne kommer til at køre forsendelser ud til forbrugerne og samtidig afhente forsendelser med brugte varer, der skal videre til andre forbrugere.
It-virksomheden Homerunner vil gøre intelligente postkasser tilgængelige på det danske marked.